Folketing
2013-02-28

I undersøgelsen fra KORA er målgruppen alle danskere fra vugge til grav og ikke kun dem i den arbejdsduelige alder. Her ser vi den samme udvikling som i den økonomiske redegørelse. Eftersom undersøgelsen desuden arbejder med prognoser, der ikke medtager de reformer, som regeringen har gennemført eller foreslået, tydeliggør den desuden behovet for en handlekraftig og aktiv regering, altså en regering, der er i arbejdstøjet og ikke ligger i hængekøjen. Regeringen har gennemført en række reformer og foreslået en række tiltag, der netop tager højde for disse udfordringer. Formålet med reformerne er bl.a. at øge den andel af befolkningen, der er i arbejde. Her er det selvfølgelig vigtigt at nævne tilbagetrækningsreformen, der netop sikrer, at flere bliver på arbejdsmarkedet i længere tid. Men det er også rigtig, rigtig vigtigt, at regeringen har fokus på senere at fastholde de her mennesker i arbejde netop ved at have fokus på Forebyggelsesfonden. Regeringens allerede gennemførte skattereform og reform af førtidspension og fleksjob er også rigtig gode eksempler.